Folketing
2014-06-10

Lars Løkke Rasmussen er optaget af at kigge direkte i kommuneaftalerne, for så er det faktisk ikke så vanskeligt at opdage, hvordan Venstre kan tage så meget fejl, som Venstre har gjort. For i aftalen for 2014 kan man gå om på side 3 og se, hvordan kommunernes aktivitetsbestemte medfinansiering inden for sundhedsvæsenet er flyttet fra serviceudgifterne til at stå som sin egen post. Det svarer til 19 mia. kr. Det er de 19 ud af de 25 mia. kr., Venstre siger vi bruger mindre i kommunerne. Det er de samme penge, der bliver brugt; de står bare på linjen lige nedenunder. Altså, man skulle egentlig bare være gået ned på linjen lige neden under i det samme bilag, så havde man set, hvordan man kunne lave en fejl på 20 mia. kr. (anden næstformand (Pia Kjærsgaard): Tak!). Nu forstår jeg bedre, hvorfor det er så svært (anden næstformand (Pia Kjærsgaard): Tak!) at få Venstre til at lave en konkret plan, når man regner så forkert, første gang man prøver.